Die nuwe Defender – ikoon of net nuts? | Netwerk24
Die nuwe Defender – ikoon of net nuts?
Deur Marnus Hattingh 22 Oktober 2020 05:03
'n Vroeë Kersgeskenk aan die bemarkingspan by Land Rover, want die nuwe Defender kry nie net behoorlike aandag op sosiale media nie, die land se motorjoernaliste strooi ook blommetjies en confetti oor die nuwe Landie se enjinkap.
Hier's die huis-toe-neem-boodskap egter: Die nuwe Defender is gaaf, maar nie die hardebaard-vervanging soos al die uitasem joernaliste jou wil wysmaak nie. Hy's basies 'n Discovery met laestrek.
Land Rover het in 2017 sy ou, ikoniese Defender onder groot protes van ondersteuners eenkant gestoot en vir 'n kort wyle niks in sy plek gebied nie. Tot einde verlede jaar, toe die "nuwe Defender" op die Frankfurtse motorskou onthul is.
Maar 'n mens wonder waarom Land Rover vasgebyt het met die Defender-naam. Want anders as die nuwe Ineos Grenadier, wat beslis soos 'n moderner Defender lyk, lyk die nuwe Land Rover-geboude Defender allermins na die regop-4x4 van weleer.
Hier en daar is elemente van die ou stilering. Maar in groot mate is dit 'n moderne sportnuts se stilering wat ons hier het. Sagter lyne. 'n Deftige kajuit. Talle elektroniese speelgoed. En dis ook g'n wonder waarom nie. Die mark vir hardebaard-4x4's het grootliks verdwyn. Land Rover het geweet as hy groot volumes wil verkoop, moet hy die naam met sy herkoms en gravitas behou, maar iets bied waarna die moderne (stedelike) koper soek. En dis 'n sportnuts.
In vergeleke met die Ineos Grenadier het Land Rover vir 'n sagter, moderne voorkoms vir sy nuwe Defender gegaan.
Danksy 'n hopelose rand betaal jy so R1,2 miljoen vir die nuwe Defender. Dis baie geld, maar jy kry 'n deeglike stukkie meganika in ruil daarvoor. En uitgerus in die beste weelde. Die kajuit is oral met leer uitgevoer.
Die stuurwiel kan verhit word, op en af gly met die druk van 'n knoppie en 'n blikbrein-oog hou jou dop of jy aan die slaap raak agter die stuur.
Dis als sportnuts-kenmerke.
Anders as met Defenders van vervloë dae kan jy nou jouself gemaklik agter die stuur inrig, en daar is inderdaad ruimte vir jou knieë. 'n Groot digitale skerm sit agter die stuurwiel en dié se beeld kan jy met die druk van 'n knoppie verwissel.
In die middel van die instrumentpaneel sit nog 'n groot skerm, wat enigiets van jou satnav-stelsel tot die radio en nutsfunksies huisves. Die skerm verdeel in drie panele en jy kan ook heen en weer vee tussen "bladsye" soos jy met jou slimfoon maak.
Drie mense sal hulself agter gemaklik kan tuismaak en tussen die voorsitplekke is ook 'n breë sitplek (sonder rugleuning) waar 'n kleuter tussen pa en ma kan sit. Onder dié sitplek is daar 'n yskassie. Ietwat irriterend is die talle silwerkleurige skroewe in die pikswart panele regdeur die kajuit wat 'n kopknik na die ou Defender se sigbare skarniere en skroewe moet wees. Maar dis 'n foefie.
Die silwer kolle is skroewe – om 'n robuuste kajuit kunsmatig aan te dui.
'n Item wat wel nuttig mag wees, is die truspieëltjie, waarvan die beeld met die druk van 'n skakelaar 'n miniatuur-TV-beeld wys van wat agter jou aangaan. Dis nou pleks van die gewone spieël se beeld. Die beeld is gekoppel aan 'n kamera agterin die boonste rand van die Defender se luikdeur, met die gedagte dat as jou laairuim tot teen die dak gepak is, jy steeds agter jou kan sien.
Twee ergonomiese flaters het wel opgeval: Jou elmboog het nie 'n plat rand bo by die venster om op te rus nie; en die deurhandvatsel sit onder, by jou knie weggesteek.
Op meganiese vlak het ons 'n 2.0-liter-turbodiesel (177 kW, 430 Nm) onder die enjinkap met 'n agtgang- outomatiese ratkas wat krag permanent na al vier die wiele stuur.
Daar is ook 'n elektroniese sluitewenaar op die agteras. Die enjin is op papier heel billik en sekerlik op die pad het hy ook nie te pap gevoel vir die Defender se fris 2,3 ton nie. Sou jy 'n sleepwa wou haak, sou ek wel eerder vir die komende 3.0-liter-diesel wil wag.
Die Defender ry presies soos 'n moderne sportnuts: Sag, jy hoor skaars die enjin, en windstil, danksy klankdigting in die deure.
'n Goeie grondvryhoogte van 22 cm, daardie laestrekratkas en 'n waaddiepte van 90 cm beteken jy kan met hom in die veld gaan speel, sou jy wou. Vooraf geprogrammeerde ritmodusse maak veldry ook makliker, net soos afdraandebeheer, waarmee jy voetjie-voetjie teen 'n steilte kan af.
'n Mens het gemengde gevoelens oor die nuwe Defender. 'n Hardebaard se naam en herkoms is geneem en op 'n moderne sportnuts geplak. Dit sal die massa tevrede stel, en die bemarking het ook gehelp.